AlexejDobrolubov/national_council_slovak_2010 huggingface dataset:
55. schôdza NR SR - 7.deň - A. dopoludnia
Dátum: 2022-02-11
Poslanec: Kočiš, Eduard (-)
Druh vystúpenia: Vystúpenie s faktickou poznámkou

56. Veľmi pekne ďakujem za slovo, pán predsedajúci. Pán kolega Mazurek, vo svojej rozprave si poznamenal, že áno, táto zmena ústavy predpokladá účinnosť tohto ústavného zákona až od roku 2024. Čiže tu vyčnieva takáto otázka, že prečo sa chceme baviť o účinnosti ústavného zákona od budúceho volebného obdobia, keď problém, ktorý vznikol, sa týka tohto volebného obdobia. Ak sa bavíme o znižovaní kvóra z 50 % na 30, a príklad tu bol spomenutý aj od kolegu Svrčeka ako Švajčiarsko, kde to majú veľmi dobre zakomponované, tak ja si dovolím povedať, že pri terajšom stave doslova a do písmena nenávisti tejto vlády zo strany občanov Slovenskej republiky, aj keby bolo kvórum potrebné na dosiahnutie platnosti tohto referenda 70 %, tak som si naozaj istý, že toto kvórum by sa dosiahlo, pretože ešte v histórii Slovenskej republiky nebola vláda, ktorá by bola tak medzi občanmi a medzi samotnými voličmi, ktorí jej odovzdali hlas vo voľbách v roku 2020, tak neobľúbená, až nenávidená. Čiže títo občania naozaj majú právo vládu položiť, keď už raz do tejto vlády dali svoju dôveru. Mnohí to oľutovali, mnohí to ľutujú a verím, že mnohí už podobnú chybu nikdy neurobia, pretože takúto kombináciu, ktorú vytvorili, aj keď nevedome a možno aj umelo, tak nebolo nič horšie ako tento stav, ktorý vznikol. Jednoducho narcistické osobnosti čelných predstaviteľov strán, ktorí sa spojili do takého nekompatibilného balíka a neustále opakujú, že referendum je najvyššia forma demokracie, tak zároveň túto najvyššiu formu demokracie popierajú a týmto ľuďom, ktorí naozaj demokraticky uvažujú, ukázali iba prostredník.
55. schôdza NR SR - 7.deň - A. dopoludnia
Dátum: 2022-02-11
Poslanec: Kočiš, Eduard (-)
Druh vystúpenia: Vystúpenie s faktickou poznámkou

28. Veľmi pekne ďakujem za slovo, pán predsedajúci. Pán kolega Tomáš, ako ste správne poznamenali vo svojej rozprave, tak referendum je ozaj najvyššia forma demokracie a tento predkladaný návrh zákona na zmenu ústavy je takým dosť značným a viac ako silným pošliapaním inštitútu priamej demokracie, čiže samotného referenda. Žiaden poslanec Národnej rady Slovenskej republiky nemá toto kreslo v pléne Národnej rady Slovenskej republiky v dlhodobom prenájme. Má ho len zapožičané na určitý čas, a to od svojich voličov, resp. od všetkých občanov Slovenskej republiky, ktorí sa zúčastnili na predchádzajúcich parlamentných voľbách a buď v nevedomosti, alebo zo slabej vôle tohto človeka do pléna Národnej rady Slovenskej republiky posunuli. Tento človek nie je nadčlovek a nie je nad zákonom. Čiže nemá vôbec právo tuná sedieť proti vôli občanov a hladkať si takýmto spôsobom svoje ego. Hnutie SME RODINA týmto predkladaným návrhom zákona ide jednoznačne proti svojim bývalým vysoko morálnym zásadám a častokrát zdržanlivý, ale prevažne alibisticky konajúci a prevažne OĽANO pozitívny Boris Kollár sa teraz ukázal a predviedol v pravom svetle. Rozprávať v júli 2021 o najvyššej forme demokracie, že každý občan Slovenskej republiky na ňu má právo, a zároveň vo februári prísť do pléna Národnej rady Slovenskej republiky s tým, že áno, máte síce právo na najvyššiu formu demokracie, a tou je referendum, ale až od budúceho volebného obdobia. Čiže toto volebné obdobie sa ešte bavme v demokracii, ktorá nám vyhovuje, ale budúce volebné obdobie už sa budeme baviť o demokracii, ktorá vyhovuje všetkým.
55. schôdza NR SR - 6.deň - B. popoludní
Dátum: 2022-02-10
Poslanec: Kočiš, Eduard (-)
Druh vystúpenia: Vystúpenie s faktickou poznámkou

179. Ďakujem pekne za slovo, pán predsedajúci. Pani kolegyňa Kozelová, títo mladí ľudia, o ktorých stále rozprávate, že si užívaním týchto drog vedome ničia život, áno, súhlasím. Oni si ho ničia vedome, nikto ich k tomu nenúti. Čiže v žiadnom prípade by som ich nedával do pozície nejakých obetí, ale za tento svoj životný krok si môžu sami. To je tak v kocke všetko. Naozaj, ak by človeka mladého niekto nútil ku konzumácii drog poprípade neskoršej distribúcii, môžme sa o tom baviť, ale toto nie je o nútení mladého človeka. Tento mladý človek naozaj koná vedome, slobodne a vie dobre, aká sankcia, poprípade aká konzekvencia za to hrozí. Čiže naozaj nerobme z nich obete, sú to jednoducho ľudia, ktorí sú svojprávni a konajú tak, ako v danom čase a na danom mieste považujú za to najsprávnejšie. Chcete zaviesť nejakú prohibíciu aj voči alkoholu, tak ste sa vyjadrila vo svojom príspevku. Úplne súhlasím, ja ako abstinent, nefajčiar je mi to sedem, úplne jedno, tak ako považujem za škodlivé používanie alkoholických nápojov, to že sa tu bavíme o mäkkých drogách v čase, kedy naozaj Slovensko trápia úplne iné veci a na podnose by mali byť úplne iné a dôležitejšie opatrenia vlády, tak naozaj pochybujem o príčetnosti niektorých predkladateľov tohto návrhu zákona, že práve teraz sa ideme baviť o tom, kedy naozaj slovenská ekonomika je v takom stave, v akom je. A čo sa týka výroby masti alebo nejakých tinktúr z konope, to ste mohli možno dať na nejaké samostatné hlasovanie alebo zakomponovať to do nejakého samostatného zákona. Nemiešal by som hrušky s jablkami, čiže asi toľko. Ďakujem pekne.
55. schôdza NR SR - 6.deň - B. popoludní
Dátum: 2022-02-10
Poslanec: Kočiš, Eduard (-)
Druh vystúpenia: Vystúpenie s faktickou poznámkou

95. Veľmi pekne ďakujem za slovo, pán predsedajúci. Pán kolega Čekovský, moja tolerancia ku konzumentom, či už mäkkých, alebo ľahkých drog sa rovná nule. A vy naozaj týmto svojím návrhom zákona idete chrániť doslova a do písmena konzumentov drog, ktorí sú často aj dílermi. Odôvodňujete to tým, že drakonické sadzby trestných postihnutí za nie len konzumáciu, ale aj za distribúciu drog sú drakonické, vysoké, príliš a jednoducho tieto drastické tresty a vysoké tresty zničia mladým ľuďom život. Pán kolega Čekovský, ja sa chcem spýtať, mladého človeka vychováva v prvom rade rodina. A ak tento mladý človek má dokonalý príklad v rodine, tak k ničomu takému nedôjde nikdy. Ja som rodič a viem, že ja o svoje dieťa sa naozaj báť nemusím. Čiže v prvom rade je rozhodujúcim faktorom rodina a správna výchova v rodine. To, že vy idete znižovať tresty na konzumáciu týchto ľahkých drog, to nerieši absolútne nič. Vy len jednoducho otvárate dvere, ktoré sú už otvorené, ale pootvorili ste ich ešte o hodný kus ďalej. Pán kolega Čekovský, žiadneho konzumenta týchto ľahkých drog nikto nenúti, aby to robil. On to koná sám z vlastnej vôle a z vlastnej iniciatívy. Čiže za svoje správanie, za svoje konanie je zodpovedný sám. Čiže nerobme z neho obetného baránka, že tento chudáčik jednoducho spravil chybu. On vedome vedel, čo koná. Vedel, aké tresty sú za túto konzumáciu, poprípade dílerstvo a to, že on sa slobodne rozhodol, tak slobodne má znášať aj výšku trestu. Títo mladí ľudia určite nebudú mať problém so zamestnaním sa, ak budú mať takúto čiarku v registri trestov, nakoľko počet pracovných príležitostí na Slovensku je ďaleko vyšší, ako je počet ľudí, ktorí pracovať chcú.
55. schôdza NR SR - 5.deň - B. popoludní
Dátum: 2022-02-09
Poslanec: Kočiš, Eduard (-)
Druh vystúpenia: Vystúpenie s faktickou poznámkou

132. Ďakujem pekne, pán predsedajúci. Ďakujem kolegom za faktické poznámky na moju rozpravu. Pani kolegyňa Cigániková, ak som to poplietol, ten názov, troška kompetencie v rámci praktickej sestry a v rámci sestry, tak sa ospravedlňujem, ale nemyslel som to v zlom. Jasne sú tam iné kompetencie, sú tam iné právomoci. To je, to je jasné, len stále budem zastávať ten názor, že aj študent strednej zdravotníckej školy, ktorý študuje odbor praktická sestra a má naozaj kopec praktických skúseností už zo svojej praxe, ale ohromné množstvo tých teoretických vedomostí. Čiže tí študenti, ktorí sú naozaj šikovní, nikto im nebráni, aby naozaj šli na tú vysokú školu, na tú fakultu ošetrovateľstva alebo katedru ošetrovateľstva a pokračovali vo svojom štúdiu, rozširovali si obzory, pretože naozaj potrebujeme aj kvalifikovaný vyšší zdravotnícky personál, ale väčšina tých študentov ozaj má o tej svojej budúcej práce takú mylnú predstavu, že postavíte ho ako absolventa už vysokej školy ošetrovateľstva ku inkontinentnému pacientovi k lôžku a on má doslova ostych ho prebaliť alebo urobiť základné úkony, ktoré nemá problém urobiť absolvent strednej zdravotníckej školy. Čiže toto mi príde také, že niektorí to študujú ozaj iba preto, aby tú vysokú školu mali, nie preto, aby chceli pracovať a boli naozaj pre to zdravotníctvo prínosom. Čiže toto by som naozaj nejakým spôsobom chcel riešiť, možno redukovať, tak ako povedal kolega Urban. Bolo by určite minimálne na zamyslenie, aby sme nevytvárali možno aj toľko umelých súkromných vysokých škôl s týmto odborom, pretože minie sa to naozaj účinkom. Ďakujem pekne. A ostatným kolegom, ktorí reagovali, tak ďakujem ešte raz.
55. schôdza NR SR - 5.deň - B. popoludní
Dátum: 2022-02-09
Poslanec: Kočiš, Eduard (-)
Druh vystúpenia: Vystúpenie s faktickou poznámkou

120. Ďakujem pekne za slovo, pán predseda. Pani kolegyňa, k tomuto dodať naozaj len to, že základ zdravotníckeho personálu ozaj vždy bude tvoriť zdravotná sestra a nižší ošetrovateľský alebo nižší zdravotný personál, či sa bavíme o opatrovateľoch, ošetrovateľoch, ošetrovateľkách, sanitárkach, sanitároch, jednoducho toto je chrbtica, toto je chrbtová kosť celého slovenského zdravotníctva. Musíme myslieť a musíme dbať na to, aby aj tejto nižší zdravotnícky personál mohol dostať kvalifikované vzdelanie, a práve toto kvalifikované vzdelanie poskytujú stredné zdravotnícke školy. To, že absolventka gymnázia alebo absolvent gymnázia sa rozhodne, že pôjde na fakultu ošetrovateľstva študovať, to ešte neznamená, že tento človek bude mať aj vzťah k svojej praxi, pretože je taká mylná predstava, že absolvent vysokej školy ošetrovateľstva si myslí, že pojedol všetku múdrosť sveta a postavia ho s obyčajnou opatrovateľkou, ošetrovateľkou, sanitárom k lôžku pacienta, aby nabral nejakú prax, a jednoducho on zistí, že tá robota je úplne o niečom inom, že on mal nejakú svoju inú alebo úplne mylnú predstavu. A práve títo ľudia, ktorí vyštudovajú, je ich 80, možno 90 %, ktorí vyštudujú túto fakultu ošetrovateľstva, absolútne nepracujú v praxi, ale snažia sa nejakým spôsobom dostať na pozíciu, ja neviem, staničnej sestry alebo hlavnej sestry len preto, že majú vysokoškolské vzdelanie z odboru ošetrovateľstva. Nám chýba to mužstvo, tá praktická časť. To znamená, dbajme na to, aby stredné zdravotnícke školy ozaj vychovávali kvalitný a kvalifikovaný zdravotnícky personál, ktorý nemusí ísť automaticky na vysokú školu. Dajme im možnosť pracovať, dajme im kompetencie, ale skúsme im aj dať adekvátny plat, pretože bez týchto pracovníkov kolabujúci systém úplne zhorí.
55. schôdza NR SR - 5.deň - B. popoludní
Dátum: 2022-02-09
Poslanec: Kočiš, Eduard (-)
Druh vystúpenia: Vystúpenie s faktickou poznámkou

106. Ďakujem pekne za slovo, pán predseda. Pani kolegyňa, tak ako ste správne poznamenali vo svojej rozprave, kolaps zdravotníctva nám nie že hrozí, ale tento kolaps zdravotníctva je tu už dve desaťročia a naozaj iba systematickými a dobre premyslenými krokmi môžme tomuto kolapsu nie že zabrániť, ale oddialiť ho na nejakú dobu, pretože zabrániť sa tomu asi nedá, pretože tak je to dlhodobo poddimenzované a tak je to zle nastavené. Pokiaľ nám odídu zo systému zdravotné sestry ročníkov ’58, ’59, ’60, ktoré naozaj už majú nárok na dôchodok, a týchto zdravotných sestier tu sú nie desiatky, to sú ešte stovky, tak zrúti sa nám zdravotný systém v rámci zdravotných sestier, podotýkam, plne kvalifikovaných zdravotných sestier, ktoré ešte poctivo vyštudovali za socializmu medzi rokmi ’74 – ’78 alebo ’73 – ’77 vysoko kvalifikovaný a kvalitný odbor zdravotná sestra, tak my nedokážeme ich nahradiť naozaj nikým iným, ani mladými zdravotníckymi persónami, ktoré momentálne študujú na stredných zdravotníckych školách, ktorých naozaj je na Slovensku už iba 29, záujem o štúdium je naozaj veľký, je naozaj enormný. Buď ten záujem je pochádzajúci priamo z rodiny, že prechádza toto povolanie z generácie na generáciu, alebo tieto, tieto mladé slečny, alebo mladí muži prichádzajú k tomuto zamestnaniu z dôvodu toho, že majú k tomu nejaké sociálne cítenie alebo chcú poskytovať zdravotnícku, ošetrovateľskú, opatrovateľskú starostlivosť, a musíme ich podporovať všelijakými možnými aj nemožnými spôsobmi. A takýmto dôležitým krokom je naozaj premenovanie zdravotníckeho asistenta na praktickú sestru, hoci aj cez tú pomlčku asistent, aby sme tomu povolaniu dali naozaj nejaký punc, nejaké renomé, nejaký zvuk. Čiže toto bude ozaj cesta.
55. schôdza NR SR - 5.deň - B. popoludní
Dátum: 2022-02-09
Poslanec: Kočiš, Eduard (-)
Druh vystúpenia: Vystúpenie s faktickou poznámkou

64. Veľmi pekne ďakujem za slovo, pán predsedajúci. Pani kolegyňa zdravotná sestra Monika Kavecká, absolútne nerozumiem, prečo a z akého dôvodu idete proti zákonu, ktorý podľa mňa ako človeka, ktorý prichádza so zdravotníckymi pracovníkmi nie dennodenne do styku, ale celé roky do styku, idete nejakým spôsobom dehonestovať premenovanie funkcie alebo povolania zdravotnícky asistent na lepšie sa počúvajúci a hlavne praktickejší názov praktická sestra. Nevidím v tom absolútne žiadny problém a podľa mňa to bude krokom dopredu, nie krokom dozadu a nebudeme stáť, pani kolegyňa, na mieste. Dokázal by som si úplne predstaviť, že tú pomlčku a slovíčko asistent by sme úplne z tohto zákona vyškrtli, odstránili. Prečo by to malo byť nejakým spôsobom degradované alebo nejakým spôsobom tento, to pomenovanie alebo premenovanie dehonestované? Nevidím v tom absolútne žiaden problém. Snažili ste sa tu buď dourážať stredné zdravotné školy, ktorých máme na Slovensku už iba 29. A ak títo absolventi stredných zdravotníckych škôl nebudú nastupovať do systému, kto bude pacientov v domovoch sociálnych služieb, na ambulanciách v nemocniciach o desať rokov ošetrovať? Nikto. Je veľký rozdiel nastúpiť na odbor zdravotnícky asistent a obrovský rozdiel na odbor praktická sestra. Ale o tom sa viacej vyjadrím v rozprave, ak bude možnosť. Ďakujem pekne.
57. schôdza NR SR - 1.deň - B. popoludní 3
Dátum: 2022-02-08
Poslanec: Kočiš, Eduard (-)
Druh vystúpenia: Vystúpenie s faktickou poznámkou

54. Veľmi pekne ďakujem za slovo, pán predsedajúci. Pán kolega Fico, ako ste správne poznamenali vo svojej rozprave, za ktorú veľmi pekne ďakujem, Spojené štáty americké budú mať naozaj voči vláde Slovenskej republiky, voči zvrchovanému štátu ozaj iba informovaný súhlas nejakou formou, čo tu budú chcieť priviesť, akým spôsobom to tu budú chcieť doviesť, a to je tak v kocke všetko. Čiže o ničom na vlastnom území ako Slovenská republika už nebudeme vedieť rozhodovať, ani aký materiál sa tu použije, aká vojenská technika tu bude použitá, proste úplne o ničom. Súhlas povedať nejakú možnosť využívať letecké plochy, a to nielen, podotýkam, vojenské letecké plochy, ale verejné letiská v prospech armády Spojených štátov amerických je v tejto zmluve jasne popísaná. Dohoda je absolútne nevýhodná pre Slovenskú republiku a ozaj to nestojí za tých niekoľko miliónov eur, ktoré tu že vraj budú preinvestované nejakým zvláštnym spôsobom. Čo sa týka trestnej judikatúry, tak ako ste veľmi správne poznamenali vo svojej rozprave, Slovenská republika sa úplne vzdáva trestnej jurisdikcie voči občanovi Spojených štátov amerických, ktorý na území Slovenskej republiky spácha trestný čin, kde je trestná sadzba do troch rokov. Čiže takýto vojak alebo príslušník armády Spojených štátov amerických jednoducho ako keby sa stal nejakým diplomatom na našom území. Recipročne určite to neplatí o občanovi Slovenskej republiky na území Spojených štátov. A čo sa týka plnej kontroly letísk Kuchyňa a Sliač, s tým sa nedá nič iné, len súhlasiť, čiže aj de facto, aj de iure sú a budú to plnohodnotné základne Spojených štátov amerických, ktoré už, samozrejme, netreba stavať, pretože už ich postavené do rúk Spojených štátov odovzdáme.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Kočiš, Eduard (-)
Druh vystúpenia: Vystúpenie s faktickou poznámkou

48. Veľmi pekne ďakujem za slovo, pán predsedajúci. Pani kolegyňa v prvom rade ďakujem za naozaj odborný a vecne a vysoko argumentačný príspevok, ktorý beriem ozaj ako veľký prínos do tejto debaty o zákone, ktorý je predkladaný z dielne pána podpredsedu vlády Holého. Spomínali ste vo svojom príspevku taký jeden veľmi často sa opakujúci pojem alebo také zvláštne slovo - vyvlastnenie. Čiže tu naozaj je dôležité si povedať a dať na misku váh, čo je a čo už nie je verejný záujem vo vyvlastňovacom procese. Pokiaľ tento pojem nebudeme mať naozaj dokonale a explicitne daný, tak vždy môže vznikať nejaká doslova až paranoja z týchto vecí. Čiže toto naozaj bude musieť byť vyprecizované nakoľko, ako ste naozaj veľmi správne povedali, ak bude môcť samotný developer alebo iniciátor stavby nejakým spôsobom ovplyvňovať, alebo mať pripomienky, alebo mať možnosť pripomienkovania k samotnému územnému plánu alebo k samotnému územnému plánovaniu, tak z časti obec s tým môže mať doslova a do písmena veľký problém, ak sa jedná podľa mňa o menšiu obec. Čiže v tomto by som naozaj ocenil, ak by aj z dielne pána Holého prišla nejaká iniciatíva, ktorá by toto naozaj, naozaj odbúrala tieto všetky pochybnosti, ktoré sú. Čiže samotná obec a samotný obecný stavebný úrad, ak to bude akceptovať z dlhodobého nejakého hľadiska a čo sa týka tej diskriminácie samotného možného stavebníka alebo samotného záujemcu o stavbu, tak hovorím, sú na to vždy dva pohľady. Stavebník a obec alebo mesto, na ktorom území sa tá stavba realizuje.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Kočiš, Eduard (-)
Druh vystúpenia: Vystúpenie s faktickou poznámkou

40. Ďakujem pekne za slovo, pán predsedajúci. Pán podpredseda, ďakujem, že ste vystúpil ešte v tejto rozprave. Čiže, aby som si to naozaj ujasnil a aby som dostal relevantnú odpoveď. Čiže naozaj ten metropolitný plán neuvádzate ako podmienku, ale zásadne iba ako možnosť? (Reakcia z pléna.) Dobre v poriadku, ďakujem pekne. Pokiaľ bude takáto možnosť uvedená v tomto zákone, tak naozaj podľa môjho ozaj skromného názoru, keď to bude závisieť od dohody vyššieho územného celku, magistrátu mesta Bratislavy alebo magistrátu mesta Košice a ešte aj príslušných obcí, ktoré budú spadať pod nejaký mikroregión, tak ani Bratislava, ani Košice v živote nebudú mať metropolitný plán. Lebo hovorím, tam je toľko (rečník si odkašlal), pardon, tam je toľko premenných jednotiek a toľko komplikácií, ak každé jedno to rozhodnutie bude musieť prejsť parlamentom v rámci magistrátu, parlamentom vyššieho územného celku a samotných ešte obcí, ktoré patria pod tento mikroregión, tak ja si myslím, že naozaj tento metropolitný plán nebude realitou. Ale súhlasím, že, tak ako vznikajú malé doslova satelitné mestečká, najmä pri Bratislave, či sa bavíme teraz o Rovinke, alebo Dunajskej Lužnej, pri Košiciach - Myslava, Sokoľ, jednoducho je tam masová výstavba. A súhlasím s tým, že ak sa stavá takéto doslova do písmena nie sídlisko, ale ide väčšinou o výstavbu rodinných domov, tak naozaj je dôležité a potrebné dbať na to, aby títo občania mali dostupnosť všetkých možných, všetkej možnej občianskej vybavenosti. Čiže bavíme sa o nejakej poliklinike, bavíme sa o škôlke, o rozšírení kapacity škôl. Čiže jedna vec je bezhlavo nejakú výstavbu doporučiť alebo nejakú výstavbu umožniť, ale zároveň sa potom už dopredu vyhýbať problémom, ktoré takáto výstavba spôsobuje. A na takéto problémy vlastne samospráva nie je pripravená.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Kočiš, Eduard (-)
Druh vystúpenia: Vystúpenie s faktickou poznámkou

34. Veľmi pekne ďakujem za slovo, pán podpredseda. Pán kolega, spomínali ste vo svojej rozprave tzv. metropolitný územný plán. Áno, naozaj sa jedná o metropoly Slovenska, teda o metropolu Košice na východe a o hlavné mesto Bratislava. Súhlasím, že tento metropolitný územný plán bude mať úplne iný charakter, ako má územný plán menších okresných alebo krajských miest, poprípade úplne maličkých obcí združených v nejakom mikroregióne. Čo sa týka kompetencie, ako je samotný regionálny úrad v celej jeho šírke alebo v celom obvode katastra, tak naozaj tam vzniká nejaká domnienka, nejaká možno obava, že či tento úrad bude vedieť všetky tieto požiadavky, alebo pripomienky daných, najmä tých maličkých obcí, ktoré budú spadať pod jeho kompetencie, nejakým správnym spôsobom zakomponovať, bude vedieť na nich reagovať buď pružne, alebo v nejakej rýchlosti. Toto je taká moja dosť veľká obava. Čo sa týka samotných lehôt pre obecné, mestské či spoločné stavebné úrady. Tie by som naopak explicitne vytýčil na stabilnú hranicu, aby sa s ňou už nedalo hýbať. A ak by táto hranica bola presne určená a ohraničená, jednoducho nebudem tu triafať nejaké čísla, ale hovorím presná hranica, s ktorou by sa nedalo ísť ani dopredu, ani dozadu, jasne ohraničená. A táto hranica by musela byť dodržiavaná v každom jednom konaní, v každom jednom konaní. Tak potom už je len taká možná pripomienka, že čo vlastne so stavebným úradom, ktorý by to nevedel dodržiavať a vtedy viem si predstaviť, že by ten príslušný krajský stavebný úrad by vedel rozhodnúť, ak by tento menší úrad nedodržiaval túto lehotu, alebo áno, alebo nie.
55. schôdza NR SR - 3.deň - B. popoludní
Dátum: 2022-02-03
Poslanec: Kočiš, Eduard (-)
Druh vystúpenia: Vystúpenie s faktickou poznámkou

133. Veľmi pekne ďakujem za slovo, pán podpredseda. Pán kolega, vy ste vo svojej rozprave povedal takú zaujímavú vetu, že rád sa pozriete do očí nám, ktorí to očkovanie odmietame, respektíve že máme zodpovednosť za životy ľudí, ktorí sa odmietli dať zaočkovať a na základe toho odmietnutia očkovania jednoducho skončili tragicky. Pán kolega Lehotský, títo občania, ktorí skončili tragicky, mali mnoho a mnoho a mnoho a mnoho rôznych pridaných diagnóz. To, že im k tomu úmrtiu mohol dopomôcť tento vírus, neviem ani potvrdiť a vy mi to neviete ani vyvrátiť, že sa možno mýlim alebo že vy hovoríte pravdu. To naozaj neviem. Tento náš návrh zákona je naozaj úplne jednoduchý. My len chceme a žiadame, aby voči tomuto vírusu, voči tejto chorobe, o ktorej ešte stále nič nevieme dokopy, pretože sú tu stále dva pohľady na tento problém – dať sa zaočkovať, nedať sa zaočkovať. Jednoducho my stále len chceme a uvažujeme, čo je pre daného občana správne. Je pre daného občana správne, aby sa rozhodol sám? Ja si myslím, že áno. Je správne pre občana Slovenskej republiky, aby o jeho nejakom povinnom očkovaní rozhodol nejaký úradník na ministerstve? Ja si myslím, že nie. A pokiaľ sa nám snažíte vtlačiť do úst to, že my máme zodpovednosť za 50 % populácie Slovenskej republiky, ktorá odmieta očkovanie, pán kolega, mám pocit, že sa mýlite, dokonca o tom pocite som hlboko presvedčený. Zodpovednosť za to, že 50 % populácie Slovenskej republiky sa odmieta dávať očkovať, má jeden jediný pseudonázor a pseudomoment, ktorý sa volá Igor Matovič, pretože tento pán je zodpovedný za to, že svojou hlúposťou, aroganciou, ješitnosťou spôsobil iba to, že montoval sa do vecí, o ktorých nič nevie, a výsledok je toto.